Հայաստանի եւ Արցախի մէջ Եւրոպական ժառանգութեան օրերու ծիրէն ներս, կրկին կը փառաբանուի 2030 տարեկան տնջրի ծառը, որ պերճ հասակով հսկայ չինարի (սօսի) ծառն է, կը գտնուի Արցախի Վարանդա գաւառի Սխտորաշէն գիւղի հանդին մէջ: Խորհրդային Միութեան շրջանին այս ծառին անձնագիր շնորհուած է որպէս Խորհրդային Միութեան տարածքին գտնուող ամենատարեց եւ ամենաբարձր ծառը: Արցախի չինարին ունի 44 քառակուսի մեթր մակերեսով փչակ, ուր կարելի է համախմբել հարիւրէ աւելի մարդ: Հսկայ ծառի սաղարթին ստուերը կը կազմէ աւելի քան 1400 քառակուսի մեթր: Սօսազգիներուն պատկանող այս ծառի բարձրութիւնը 54 մեթրէն աւելի է, մօտ 18 յարկանի շէնքի մը բարձրութեամբ։ Արցախի Սխտորաշէն գիւղի չինարին իր անսովոր չափերով կը գերազանցէ Եգէեան ծովու Քոս կղզիի հսկայ ծառերը։